CELEX: 32020D1282
Language: et
Date: 2020-08-31 00:00:00
Title: Komisjoni otsus (EL) 2020/1282, 31. august 2020, millega lubatakse Prantsusmaal pikendada teatavaid Euroopa Parlamendi ja nõukogu määruse (EL) 2020/698 artiklites 11, 16 ja 17 sätestatud tähtaegu (teatavaks tehtud numbri C(2020) 6027 all) (Ainult prantsuskeelne tekst on autentne)

15.9.2020   
               
               
                  ET
               
               
                  Euroopa Liidu Teataja
               
               
                  L 301/9
               
            
         KOMISJONI OTSUS (EL) 2020/1282,
         31. august 2020,
         millega lubatakse Prantsusmaal pikendada teatavaid Euroopa Parlamendi ja nõukogu määruse (EL) 2020/698 artiklites 11, 16 ja 17 sätestatud tähtaegu
         
            
               (teatavaks tehtud numbri C(2020) 6027 all)
            
         
         (Ainult prantsuskeelne tekst on autentne)
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 25. mai 2020. aasta määrust (EL) 2020/698, milles sätestatakse seoses COVID‐19 puhanguga ajutised erimeetmed teatavate tunnistuste, litsentside ja lubade uuendamise või pikendamise ning korraliste kontrollide ja jätkuõppe edasilükkamise kohta teatavates transpordialaste õigusaktide valdkondades, (1) eriti selle artikli 11 lõiget 4, artikli 16 lõiget 6 ja artikli 17 lõiget 5,
         ning arvestades järgmist:
         
                     (1)
                  
                  
                     Määruse (EL) 2020/698 artikli 11 lõikega 2 on pikendatud vedurijuhiloa omanikele perioodilise kontrolli tegemiseks ettenähtud tähtaegu, mis oleksid lõppenud või lõpeksid ajavahemikul 1. märtsist 2020 kuni 31. augustini 2020.
                  
               
                     (2)
                  
                  
                     Määruse (EL) 2020/698 artikli 16 lõikega 1 on pikendatud sadamarajatiste turvalisuse perioodilise ülevaatuse tähtaegu, mis oleksid lõppenud või lõpeksid ajavahemikul 1. märtsist 2020 kuni 31. augustini 2020.
                  
               
                     (3)
                  
                  
                     Määruse (EL) 2020/698 artikli 17 lõikega 1 on pikendatud sadamate turvalisuse hindamiste ja sadamate turvalisuse plaanide läbivaatamise tähtaegu, mis oleksid lõppenud või lõpeksid ajavahemikul 1. märtsist 2020 kuni 31. augustini 2020.
                  
               
                     (4)
                  
                  
                     Kõik nimetatud artiklid lubavad liikmesriigil taotleda neis sätestatud pikenduse täiendavat pikendamist, kui ta leiab, et tõenäoliselt on asjaomane tegevus COVID-19 leviku tõkestamiseks või piiramiseks võetud meetmete tõttu pärast 31. augustit 2020 praktiliselt võimatu. Selline pikendamine peaks olema nõuetekohaselt põhjendatud ja piirduma ajavahemikuga, mille jooksul on tõenäoliselt formaalsuste, menetluste, kontrollide ja koolituste läbiviimine praktiliselt võimatu, ning see ei tohiks mingil juhul olla pikem kui kuus kuud.
                  
               
                     (5)
                  
                  
                     Prantsusmaa esitas 31. juuli 2020. aasta kirjaga põhjendatud taotluse pikendada kõnealuse määruse artikli 11 lõikes 2 sätestatud kuuekuulist ajavahemikku kuue kuu võrra. Lisaks esitas Prantsusmaa põhjendatud taotluse pikendada nelja kuu võrra ajavahemikku 1. märts 2020 – 31. august 2020 ning pikendada kuni 28. veebruarini 2021 tähtaega 30. november 2020, millele on osutatud määruse (EL) 2020/698 artikli 16 lõikes 1 ja artikli 17 lõikes 1. Prantsusmaa esitas oma taotluste toetuseks lisateavet 5., 14. ja 28. augustil 2020. Viimati nimetatud kuupäeval muutis ta oma taotlust artikli 11 lõikes 2 sätestatud kuuekuulise tähtaja osas, lühendades taotletud pikendamist neljale kuule. Samal kuupäeval võttis Prantsusmaa tagasi 31. juulil 2020 esitatud taotluse pikendada määruse (EL) 2020/698 artiklites 9 ja 10 sätestatud tähtaegu.
                  
               
                     (6)
                  
                  
                     Mis puudutab määruse (EL) 2020/698 artikliga 11 seotud taotlust, siis Prantsusmaa esitatud teabe kohaselt on COVID-19 pandeemia mõjutanud Prantsusmaa territooriumi eriti tugevasti, mistõttu on valitsus kehtestanud eriti piiravad ja kaitsvad meetmed. Nende meetmete tõttu vähenes vedurijuhtide perioodiliste tervisekontrollide arv vaid 6 %-ni 2020. aasta aprilliks kavandatud kontrollidest.
                  
               
                     (7)
                  
                  
                     Prantsusmaa esitatud teabe kohaselt rakendatakse vaatamata tervishoiuolukorra paranemisele ja kooskõlas meditsiiniliste eksperditeadmistega jätkuvalt kaitsemeetmeid, mille eesmärk on ennetada viiruse levikut. Nende meetmete tõttu oli 2020. aasta mais võimalik teha vaid 60 % tavapäraselt tehtavatest perioodilistest kontrollidest.
                  
               
                     (8)
                  
                  
                     Vaatamata alates 2020. aasta juunist tehtud suurtele jõupingutustele seada prioriteediks hilinenud kontrollid ja suurendada tehtavate tervisekontrollide arvu, ei ole määrusega (EL) 2020/698 ette nähtud pikendusperioodi jooksul võimalik tervisekontrollis tekkinud mahajäämust kõrvaldada. Tervishoiuteenistuste asjakohaseid ressursse on vaja ka selleks, et toetada COVID-19ga nakatunud patsiente. Lisaks ei ole võimalik pandeemia kontekstis ja nende tervisekontrollide eripära arvestades märkimisväärselt suurendada nende akrediteeritud tervishoiutöötajate arvu, kes saaksid kinnitada vedurijuhtide suutlikkust.
                  
               
                     (9)
                  
                  
                     Praegu rakendavad Prantsusmaa ametiasutused järgmisi COVID-19ga seotud meetmeid:
                     
                                 —
                              
                              
                                 süstemaatiline skriinimine meditsiinikeskuste vastuvõtus (temperatuurikontroll, individuaalne juhi küsimustik, juhendamine ja ravi nakkuskahtluse või nakkuse sümptomite kindlakstegemise korral, kätepesu);
                              
                           
                                 —
                              
                              
                                 distantsi hoidmine ooteruumides ja teatavate toolide kasutamise keelamine, et võimaldada vähemalt ühemeetrist distantsi kahe maskis inimese vahel;
                              
                           
                                 —
                              
                              
                                 uuringu- ja ooteruumide ventilatsioon pärast iga tervisekontrolli, õe tehtud testi (audiogramm, proovivõtt) või psühholoogilist testi;
                              
                           
                                 —
                              
                              
                                 desinfitseerimine pärast iga tervisekontrolli, õe tehtud testi (audiogramm, proovivõtt) või psühholoogilist testi.
                              
                           Nende meetmete tõttu on suutlikkus tavapärasest 20 % väiksem.
                  
               
                     (10)
                  
                  
                     Vaatamata kõnealuste meetmete jätkamisele loodab Prantsusmaa märkimisväärselt suurendada sügisel tehtavate tervisekontrollide arvu, et vähendada tekkinud mahajäämust. See võimaldab aga mahajäämuse täielikult likvideerida alles detsembri lõpuks.
                  
               
                     (11)
                  
                  
                     Seoses määruse (EL) 2020/698 artikli 16 lõikega 1 ja artikli 17 lõikega 1 on Prantsusmaa esitatud teabe kohaselt COVID-19 leviku tõkestamiseks või piiramiseks Prantsusmaal võetud meetmete tõttu enne 28. veebruarit 2021 tõenäoliselt võimatu läbi viia kõiki sadamate turvalisuse hindamiste ja sadamarajatise turvalisuse hindamiste läbivaatamisi, mida oleks tulnud teha 2020. aastal.
                  
               
                     (12)
                  
                  
                     Prantsusmaal tuleb 2020. aastal läbi vaadata erakordselt palju sadama turvalisuse hindamisi ja sadamarajatise turvalisuse hindamisi: 7 sadama turvalisuse hindamist ja 62 sadamarajatise turvalisuse hindamist ning sama palju sadama ja sadamarajatiste turvalisuse plaane. 3. augusti 2020. aasta seisuga oli veel läbi vaatamata 6 sadama turvalisuse hindamist ja 53 sadamarajatise turvalisuse hindamist. Seda on rohkem kui on ette nähtud aastateks 2021, 2022 ja 2023 kokku ehk 6–8 sadama turvalisuse hindamist ja 27–30 sadamarajatise turvalisuse hindamist.
                  
               
                     (13)
                  
                  
                     Prantsusmaa esitatud teabe kohaselt on nende läbivaatamiste eest vastutavad pädevad asutused olnud ja on jätkuvalt eesliinil COVID-19 kriisi tagajärgedega tegelemisel. Need asutused vastutavad ka tsiviilohutuse, riskiennetuse ja kriisiohje eest. Praegu suureneb COVID-19 juhtumite arv eelkõige Prantsusmaa rannikualadel ning nende piirkondade ametiasutused peavad sellele reageerima. Lisaks on asjaomastel osapooltel keeruline korraldada audio- või videokonverentse, sest puuduvad vahetatava teabe turvalisust ja konfidentsiaalsust tagavad seadmed. Sellises olukorras on pädevatel asutustel oma ülesannete täitmisel märkimisväärseid praktilisi raskusi, kuna füüsilisi kohtumisi ja asjaomaste töötajate reisimist on COVID-19 leviku tõkestamiseks või piiramiseks võetud meetmete tõttu jätkuvalt keeruline korraldada.
                  
               
                     (14)
                  
                  
                     Arvestades seda ja mahajäämust, mis tuleneb sellest, et läbivaatamised tuli katkestada ajavahemikus 17. märtsist 2020 kuni 11. maini 2020 (mil kehtisid Prantsusmaal liikumispiirangud), on ilma pikendamiseta praktiliselt võimatu kõiki vajalikke läbivaatamisi õigel ajal lõpule viia. Läbivaatamisi oli liikumispiirangute järgsel perioodil endiselt keeruline teha ja on seda olnud ka pärast seda, kui tervisealane eriolukord lõppes Prantsusmaal 10. juulil 2020.
                  
               
                     (15)
                  
                  
                     Märkimisväärne osa läbivaadatavatest sadama turvalisuse hindamistest ja sadamarajatise turvalisuse hindamistest on seotud Prantsusmaa ülemeredepartemangudega, kus COVID-19 pandeemia oli ja on jätkuvalt eriti äge. Lisaks sellele, et töötajad on olnud hõivatud Prantsusmaa mandriosa haiguspuhanguga, on haiglate piiratud vastuvõtuvõime ja COVID-19 suur levik nõudnud rangeid reisipiiranguid, sealhulgas karantiinimeetmeid. See on otseselt mõjutanud sadamate turvalisusega seotud tööd, raskendades eelkõige volitatud turvaorganisatsioonide töötajate reisimist Prantsusmaa mandriosast väljapoole.
                  
               
                     (16)
                  
                  
                     Võttes arvesse eespool kirjeldatud probleeme, on sadama ja sadamarajatise turvalisuse hindamine Prantsusmaal tõenäoliselt jätkuvalt keeruline. Neid asjaolusid arvestades leiab Prantsusmaa, et 2020. aasta ülejäänud läbivaatamisi lõpule viia ja liikumispiirangute perioodil tekkinud mahajäämusi kõrvaldada ei oleks võimalik ilma viiteperioodi pikendamiseta 31. detsembrini 2020 ja tähtaja pikendamiseta 28. veebruarini 2021.
                  
               
                     (17)
                  
                  
                     Seepärast tuleks Prantsusmaal lubada pikendada nelja kuu võrra määruse (EL) 2020/698 artikli 11 lõikes 2 sätestatud ajavahemikku. Prantsusmaal tuleks lubada pikendada ka ajavahemikku 1. märts 2020 – 31. august 2020 ja tähtaega 30. november 2020, mis on sätestatud määruse (EL) 2020/698 artikli 16 lõikes 1 ja artikli 17 lõikes 1,
                  
               ON VASTU VÕTNUD KÄESOLEVA OTSUSE:
         
            Artikkel 1
            Prantsusmaal lubatakse pikendada nelja kuu võrra määruse (EL) 2020/698 artikli 11 lõikes 2 sätestatud kuuekuulist ajavahemikku.
            Prantsusmaal lubatakse pikendada nelja kuu võrra määruse (EL) 2020/698 artikli 16 lõikes 1 ja artikli 17 lõikes 1 sätestatud ajavahemikku 1. märts 2020 – 31. august 2020.
            Prantsusmaal lubatakse pikendada kuni 28. veebruarini 2021 määruse (EL) 2020/698 artikli 16 lõikes 1 ja artikli 17 lõikes 1 sätestatud tähtaega 30. november 2020.
         
         
            Artikkel 2
            Käesolev otsus on adresseeritud Prantsuse Vabariigile.
         
         
            Brüssel, 31. august 2020
            
               
                  Komisjoni nimel
               
               
                  komisjoni liige
               
               Adina-Ioana VĂLEAN
            
         
         
            (1)  ELT L 165, 27.5.2020, lk 10.